M1 (mobilselskab)

M1 A/S var et danskejet mobilselskab, der havde hovedsæde i Aalborg. 

M1 blev i 2009 opkøbt af televirksomheden TELMORE, hvorefter det var ejet af TDC og senere blev nedlukket.

Selskabet havde ikke sit eget mobilnet, men lejede sig i stedet ind på TDC's net. Firmaet satsede på lave minutpriser, konkurrencer og selvbetjening via internettet.

M1 blev stiftet i 2003 af Mads Peter Veiby & Thomas Havemann. Mobilselskabet M1 oplevede en turbulent start. Selskabet fik i den forbindelse tilført yderligere kapital fra 2 nordjyske forretningsfolk (Claus Christensen tidl. Lasat Modems og i-Data og Peter Balling, Cenath Holding). Ifølge M1 skyldtes kapitaltilførslen, at der i virksomhedens første måneder var priskrig mellem de 2 større rivaler Telmore og CBB Mobil.

Priser og taksering 
M1 var blandt de første danske teleselskaber, der takserede pr. påbegyndt minut, i stedet for at taksere for faktisk taletid i sekunder. M1's oprunding indebar, at M1 fik betaling for 60 sekunder, hvis en samtale varede 1 sekund, og for 120 sekunder når samtalen varede 61 sekunder. Ikke alle M1's abonnementer blev takseret pr. påbegyndt minut, M1 tilbød også abonnementer med taksering pr. sekund.

Koncept

Opkaldsafgifter 
I efteråret 2007 tilspidsede konkurrencen på det danske mobilmarked med rygter om en ny aggressiv operatør på markedet. Det reagerede M1 på ved som de første i Danmark at lancere et nyt sekundtakseret abonnement som havde 0 opkaldsafgift.

Markedsføring og advarsel for vildledning 
M1 var siden start aggressiv med sin markedsføring og havde iflg. M1 haft en dominerende rolle på internet baseret markedsføring. M1 var blandt de første i Danmark som afprøvede den nye lov om tilgift ved at forære biografbilletter til kunder, som valgte at skifte mobilabonnement til M1.

Den aggressive markedsføring bragte M1 i modvind. Således var M1 i DR's forbrugerprogram Kontant i foråret 2007. Efter programmet så Forbrugerombudsmanden på de indbragte sager, hvilket medførte, at Forbrugerombudsmanden i januar 2008 gav M1 en advarsel for vildledende markedsføring. Det var Forbrugerombudsmandens opfattelse, at M1' markedsføring i en række tilfælde havde været kritisabel og ikke levede op til reglerne i markedsføringsloven og Forbrugerombudsmandens vejledning om god markedsføringsskik på teleområdet. Forbrugerombudsmanden afsluttede sagen med en indskærpelse, men forbeholdt sig politianmeldelse, hvis selskabet ikke indrettede sin markedsføring efter reglerne.

Vækst og selvopfattelse 
M1 viste sig at være en rentabel forretning. Selskabet havde overskud i 2. driftsår. I år 2006 modtog M1 prisen for bedste danske start-up virksomhed i Ernst & Young's "Entreprenuer of the year"-konkurrence. M1 omtalte sig selv fra 2004 som Danmarks hurtigst voksende mobilselskab. I foråret 2008 fortalte M1 til epn.dk/JP at selskabet havde rundet kunde nr. 100.000.

I september 2008 vandt M1 Dagbladet Børsens Gazelle 2008 i Region Nordjylland samt på landsplan som Danmarks hurtigstvoksende virksomhed. Virksomheden havde iflg. M1's oplysninger til Dagbladet Børsen en vækst i perioden på ca. 4.500%. Denne vækst bragte iflg. M1 virksomheden op blandt toppen af danske selskaber, og helt i top inden for mobil -og telesektoren, som i årerne fra 2006 var hårdt presset grundet priskonkurrence.

I 2009 vandt M1 igen prisen som hurtigst voksende virksomhed i Nordjylland og blev nr. 2 i landskonkurrencen efter et elselskab fra Midtjylland.

Frasalg 
I december 2009 blev M1 solgt til Telmore i TDC koncernen. Parterne ønskede ikke officielt at offentliggøre købesummen. Nogle medier gættede på købssummen. 

Selskaberne omtalte selv omsætningen i M1 A/S som værende "over 100 mio kr." og kundetallet som værende "over 100.000 kunder", hvilket blev gengivet i en række medier. Selskabet ønskede ikke at konkretisere disse tal, og der forelagde ingen offentliggjort verifikation heraf, eftersom tallene er udeholdt fra selskabets officielle årsrapport.

Mads Peter Veiby har senere, i et interview, udtalt at selskabet blev købt for 170 mio. kr.

Referencer

Eksterne kilder/henvisninger 
 M1s hjemmeside 
 jp.dk
 M1 runder 100.000 kunde skrevet i jyllandsposten
 M1 vinder Gazellen region Nordjylland 2008
 M1 på vej til toppen af danske selskaber
 Forbrugerombudsmandens advarsel for vildledende markedsføring
 M1 i modvind hos DR's Kontant
 M1 stadig nummer ét i prispjecen

Etableret i 2003
Mobilselskaber i Danmark
Virksomheder i Aalborg
TDC
Ophørt i 2009